Intr-o scenă absurdă şi plină de ridicol, dumi­nică, pe uliţele de la Baia, ÎPS Teodosie, ÎPS Ioachim şi PS Damaschin Dorneanul au des­cins la sfinţirea bisericii din sat dintr-un Rolls Royce de epocă. Luxoasa limuzină a fost prece­­­dată de călăreţi în costume popu­lare, pur­tând tricolorul. Pe lângă garduri, copii şi cre­­dincioşi au căscat ochii cât cepele văzând cum preoţii sunt purtaţi de o aşa minunăţie prin faţa porţilor lor. Maşina ar fi fost pusă la dispoziţie ierarhilor de către un localnic mai mândru de felul său, iar feţele bise­riceşti nu au realizat pe moment nici ridicolul situaţiei şi nu au ţinut cont nici de faptul că luxul şi opulenţa sunt exact ceea ce nu propovăduieşte Biserica Ortodoxă Română

ÎPS Teodosie, ÎPS Ioachim şi PS Damaschin Dorneanul au oficiat sluj­ba de târnosire de la Biserica „Sfânta Cu­vioasă Parascheva”, din comuna Ba­ia, judeţul Suceava. Aceştia au ajuns la poarta lăcaşului de cult cu două autoturisme de lux, stârnind indignarea localnicilor.

Duminică, 17 iunie 2018, Biserica „Sfânta Cuvioasă Parascheva” din comuna Baia, judeţul Suceava, a fost sfinţită în prezenţa unor importanţi ierarhi ai Bisericii Ortodoxe Române.

Printre cei mai importanţi oameni ce au donat bani pentru ridicarea lăca­şului de cult se numără şi omul de afaceri Gigi Becali, cel care a dat bani şi pentru ridicarea catedralelor din Su­ceava şi Fălticeni.

Slujba de târnosire a fost oficiată de ÎPS Teodosie, arhiepiscopul Tomisului, ÎPS Ioachim, arhiepiscopul Romanului şi Bacăului, şi PS Damaschin Dor­neanul, episcop vicar al Arhiepiscopiei Sucevei şi Rădăuţilor.

Cei trei ierarhi au sosit la Baia la bordul unor autovehicule de lux, ce au atras atenţia localnicilor, care s-au arătat uimiti de faptul că preoţii s-au deplasat la Baia cu maşini extrem de scumpe. Astfel, in spatele unor călăreţi îmbrăcaşi în costume populare, înaltele fete bisericesti au descins pe ulitele de la Baia de la bordul unei limuzine de epocă şi a unui luxos Audi.

„Dumnezeu să mă ierte, dar ce maşini au popii, parcă au muncit pe şantier în străinătate. Mi-e ruşine de ne­ruşinarea lor”, a spus Elena Bistricianu, o femeie venită la slujba de sfinţire.

„Am crezut că e vreo nuntă cu manelişti. Strigător la cer”, s-a arata revoltata enoriaşa Valentina Cantoriu. „E frumos călare pe măgar, dar parcă tot mai bine-i în limuzină”, a râs de lipsa de măsura a ierarhilor Monica Avram.

Se pare însă că luxoasa limuzină de epocă a fost pusă la dispoziţia preoţilor chiar de către localnicii din Baia, care au vrut astfel, probabil, să-şi arate respectul faţă de importanţii ierarhi. Cum părinţii nu au realizat pe moment nici ridicolul situaţiei – un Rolls Roys plin cu preoţi, pe uliţele plouate de la Baia, defilând prin faţa sătenilor care au dat bani grei pentru a-şi ridica biserica – nici faptul că luxul şi opulenţa sunt exact ceea ce nu propovăduieşte Biserica Ortodoxă Română, s-a ajuns ca imaginile filmate de un localnic să facă ieri înconjurul televiziunilor din ţară.

Construcţia bisericii din Baia a fost începută în anul 2004. Ridicarea lăcaşului de cult a durat undeva la doi ani de zile, însă pentru ca întreaga biserică să fie zugrăvită a fost nevoie de încă 12 ani de zile. Pe lângă ctitorii Gigi Becali şi părintele Epifanie de la Mănăstirea Măgura Ocnei, biserica din comuna Baia a primit anual sume considerabile şi din partea Primăriei din localitate. Începând cu ziua de ieri şi până sâmbătă, 23 iunie 2018, credincioşii vor putea trece prin altarul Bisericii „Sfânta Cuvioasă Parascheva”. (Danut ZUZEAC. Foto: Facebook)